
Lemaradástól való félelem vagy a távolmaradás öröme- ki mit választ? (a Fear of Missing Out és a Joy of Missing Out jelenségek személyiségfüggő vizsgálata)

A mai kutatások azt állítják, hogy a legtöbb fiatal a közösségi médiát használja leginkább a
kapcsolattartásra. A digitális technológia növekedésével és az okostelefonok elterjedésével
egyre inkább növekszik a folyamatos kapcsolattartás vágya az emberekben. Ez a bárhol és
bármikor elérhető kapcsolat felerősítette az egyének félelmét, hogy lemaradnak valamiről, ami
felkapott az interneten. A FoMo (Fear of Missing Out), vagyis a kimaradástól való félelem az
internetfüggőség kialakulásának egyik lehetséges oka. Sokan felismerték azonban, hogy a
közösségi média folyamatos használata káros hatással van az emberek érzelmi és pszichés
állapotára, az egyének és a társadalom egészségére, így megjelent a JoMO (Joy of Missing
Out), azaz a lemaradás öröme is, ami lényegében azt jelenti, hogy az ember élvezi azt, amit
csinál, nem foglalkozik azzal, hogy a közösségi média platformokon megossza örömét vagy
ami éppen vele történik.
Kutatásom során első lépésként szisztematikus irodalomelemzést végeztem az eddigi kutatási
területekre, alkalmazott módszerekre és célcsoportokra vonatkozóan. Primer kutatási
tevékenységem magába foglalja mind a kvantitatív, mind a kvalitatív kutatási módszert.
Kvalitatív kutatás során csoportos interjúkat bonyolítottam le, melynek célcsoportját a 17-45
év közötti fogyasztók alkották. A csoportinterjúk célja a fogyasztók bevonódásban,
függőségben vagy éppen a lemondásban, lemaradásban szerepet játszó motivációinak
megértése volt. Az eredmények alapján a válaszadók attól félnek legfőképpen, hogy
kimaradnak egy baráti programból. A kvalitatív kutatás eredményeire építve kvantitatív
kutatást végeztem, korábbi kutatások validált mérőeszközei segítségével. Kutatásom ezen
szakaszában célom meghatározni, hogy köthető-e a lemondás vagy lemaradás adott
személyiségtípushoz.



